KIRJALLINEN KYSYMYS P-0272/02

esittäjä(t): Roger Helmer (PPE-DE) komissiolle

(1. helmikuuta 2002)

Aihe: Barcelonan Eurooppa-neuvoston kokouksen valmistelut

Lissabonin Eurooppa-neuvosto kehotti vuonna 2000 neuvostoa ja komissiota, tarvittaessa yhteistyössä jäsenvaltioiden kanssa, toteuttamaan toimenpiteitä, joiden tarkoituksena on poistaa tutkijoiden liikkuvuuden esteet Euroopassa vuoteen 2002 mennessä sekä houkutella Eurooppaan korkeatasoisia tieteellisiä kykyjä ja saada heidät jäämään Eurooppaan. Mitä toimenpiteitä on toteutettu? Milloin tavoite saavutetaan? Millä tavoin komissio seuraa asioiden etenemistä?

Philippe Busquinin komission puolesta antama vastaus

(14. maaliskuuta 2002)

Lissabonissa 23.24. maaliskuuta 2000 kokoontuneen Eurooppa-neuvoston jälkeen komissio kokosi vuoden 2000 kesäkuun ja vuoden 2001 huhtikuun välisenä aikana korkean tason asiantuntijaryhmän, joka koostuu jäsenvaltioiden edustajista. Antamassaan raportissa(1) ryhmä yksilöi tärkeimmät esteet, jotka jarruttavat tutkijoiden liikkuvuutta Euroopassa ja kansainvälisellä tasolla, sekä joukon jäsenvaltioissa noudatettuja hyviä toimintatapoja, joilla nämä esteet voidaan poistaa. Lisäksi ryhmä yksilöi joukon lyhyellä ja keskipitkällä aikavälillä toteutettavia erityistoimia. Tämän työn pohjalta komissio hyväksyi kesäkuussa 2001 eurooppalaisen tutkimusalueen liikkuvuusstrategian(2), jonka se esitteli parlamentille ja neuvostolle. Strategian tavoitteena on luoda konkreettisten aloitteiden avulla suotuisa ympäristö tutkijoiden liikkuvuudelle. Neuvosto antoi strategialle tukensa 10. joulukuuta 2001 antamassaan päätöslauselmassa(3).

Joidenkin ehdotettujen toimien tavoitteena on parantaa paikallista tiedotusta ja tukea ja houkutella siten eurooppalaisia ja kansainvälisiä tutkijoita tulemaan ja jäämään Eurooppaan:

- Strategiassa ehdotetaan sellaisen Internet-portaalin perustamista, joka yhdistää kansalliset ja yhteisön Internet-sivustot ja toimii keskitettynä palvelupisteenä, jonka kautta tutkijat saavat tietoa voimassa olevista laeista ja asetuksista, tukiohjelmista, avoimista paikoista ja tutkijoiden koulutuksesta. Portaalin prototyyppi on määrä testata syksyyn 2002 mennessä.

- Lisäksi strategiassa ehdotetaan nykyisten ja tulevien liikkuvuuskeskusten eurooppalaisen verkon perustamista. Verkko antaisi tutkijoille ja heidän perheilleen paikallista apua kaikilla asioissa, jotka koskevat heidän liikkuvuutensa edellytyksiä eurooppalaisessa isäntämaassa: maahantuloehtoja, sosiaaliturvaa, verotusta, eläkeoikeuksia, asunnon saantia, koulutusjärjestelmiä jne. Verkko on määrä perustaa virallisesti syksyllä 2002.

Samanaikaisesti on aloitettu tiedon ja hyvien toimintatapojen vaihto jäsenvaltioiden ja ehdokasvaltioiden kanssa ja niiden välillä. Vuodesta 2001 on ollut käynnissä ensimmäinen, ulkomaisten tutkijoiden maahantuloehtoja koskeva vaihto, jonka ansiosta on voitu selventää erilaisia unionissa käytössä olevia sääntely- ja hallintojärjestelmiä. Vaihto on antanut mahdollisuuden ottaa unionin ulkopuolisista maista tulevien tutkijoiden erityiset maahantulo- ja oleskeluehdot entistä paremmin huomioon.

Vuoden 2002 aikana toteutetaan vastaavia toimia sosiaali- ja verolainsäädännön alalla. Komission ja jäsenvaltioiden toimintaa koordinoidaan asioissa, jotka liittyvät ammattitaitoon ja työntekijöiden liikkuvuuteen(4) sekä opiskelijoiden, koulutuksessa olevien, vapaaehtoisten, opettajien ja kouluttajien liikkuvuuteen(5). Marraskuussa 2001 perustettiin yhteinen työryhmä, jonka tehtävänä on määritellä vuoden 2002 loppuun mennessä yhteinen lähestymistapa tutkimus- ja koulutusasioihin, myös liikkuvuuskysymyksiin.

Tutkijoiden liikkumismahdollisuuksien parantamiseen tähtääviä toimia täydennetään tulevassa puiteohjelmassa 20022006(6) lisäämällä suoraa rahoitusta.

Tutkimusalan liikkuvuusstrategian toteuttamista seuraa ohjausryhmä, joka koostuu jäsenvaltioiden ja ehdokasmaiden tutkimusministereiden nimeämistä edustajista. Ohjausryhmä voi perustaa arvionsa saavutetusta edistyksestä vuosittain laadittavaan tulostauluun.

Kaiken kaikkiaan voidaan todeta, että Lissabonissa 23.24. maaliskuuta 2000 käynnistetty prosessi, jonka tavoitteena on poistaa tutkijoiden liikkuvuuden esteet sekä houkutella tutkijoiden parhaimmistoa tulemaan ja jäämään Eurooppaan, on valtava tehtäväkenttä. Se edellyttää määrätietoisia ja koordinoituja toimia, joita on toteutettava kaikilla tasoilla ja ennen kaikkea jäsenvaltioissa. Toimien toteuttaminen on jo hyvässä vauhdissa, ja se jatkuu vuoden 2002 jälkeen. Liikkuvuusstrategian luoman dynamiikan ansioista voidaan saavuttaa merkittävää edistystä jo tämän vuoden loppuun mennessä.

(1) http://europa. eu. int/comm/research/fp5/pdf/finalreportmobilityhleg. pdf.

(2) KOM(2001) 331 lopullinen.

(3) EYVL C 367, 21.12.2001.

(4) Katso komission tiedonanto neuvostolle Kaikille avoimet uudet eurooppalaiset työmarkkinat, KOM(2001) 116 lopullinen, 28. helmikuuta 2001, sekä Ammattitaitoa ja liikkuvuutta koskeva komission toimintasuunnitelma, KOM(2002) 72 lopullinen, 13. helmikuuta 2002.

(5) Euroopan parlamentin ja neuvoston suositus 2001/613/EY, annettu 10 päivänä heinäkuuta 2001, opiskelijoiden, koulutuksessa olevien, vapaaehtoisten, opettajien ja kouluttajien liikkuvuudesta Euroopan yhteisössä (EYVL L 215, 9.8.2001).

(6) http://www. ce. cec/sg_vista/cgi-bin/repo.